google/wiki40b huggingface dataset:
Beate Bille (skuespiller)

Biografi

Beate Bille gikk på Statens Teaterskole 2000–04 og hadde allerede da hatt små roller i blant annet Olsen-bandens sidste stik, Rejseholdet og TAXA. Sitt store gjennombrudd fikk hun allikevel i Per Flys film Drapet fra 2005, og året etter medvirket hun i Hella Joofs Fidibus.
Hun er datter av Joen Bille og Bente Scavenius. Hun tilhører adelsslekten Bille og er dessuten etterkommer av bl.a. Henrik Ibsen, Bjørnstjerne Bjørnson og Tycho Brahe. Hun har dessuten samme navn som Brahes mor Beate Clausdatter Bille.
Hun er samboer med skuespilleren Jimmy Jørgensen.
Gartnere

Atferd og økologi

Slekta Ailuroedus (kattefugler) er monogame, like av utseende, hannen bygger ingen løvhytte og begge foreldrene bidrar i arbeidet med avkommet. (Trolig unntak i slekta er tannkattefugl, A. dentirostris som av noen føres til en egen slekt: Scenopooetes Denne arten lager en enkel arena og hunnen aler opp avkommet alene). Alle andre gartnerfugler er polygame og hannen lager en form for "løvhytte". Hos disse artene er det varierende grad av kjønnsdimorfisme der hannene har sterkere farget fjærdrakt enn hunnen. Hos de polygame artene er det hunnen som lager reir, ruger egg og sørger for ungene, mens hannen bruker store deler av året på å perfeksjonere sin "løvhytte"-konstruksjon.
Gartnere har blant de lengste forventa levealdre blant spurvefugler med f.eks. åtte til ti år hos grønnkattefugl og atlasgartner, to av de best undersøkte artene 
Gartnerfuglenes mest karakteristiske egenskap er altså "løvhytta" som konstrueres av hannen. Disse konstruksjonene har vidt forskjellig utseende hos de ulike artene, noe som gjør at begrepet "løvhytte" kun er dekkende for noen av artene. Formen på konstruksjonen er ganske lik innen en art, men har betydelig variasjon i detaljer som form og farge på dekorasjonsgjenstander. Hos mange av artene pyntes området rundt konstruksjonen med ulike objekter som snegleskall, billers dekkvinger, blader, blomster, fjær, steiner, sopp, bær og andre frukter. Gartnerfugler som har tilhold i nærheten av mennesker har tatt i bruk ulike menneskelagete objekter som mynter, spiker, patronhylser og glassbiter. Hannen bruker svært mye tid på konstruksjonen og kan fly lange avstander for å finne de rette gjenstandene den ønsker. Avstandene kan gjøres mye kortere om man stjeler fra naboen - noe som er vanlig.

Klassifikasjon

Gartnerfugler har tradisjonelt vært ansett for å være nært beslekta med paradisfugler, men nyere undersøkelser har plassert gartnerne nært lyrehalefuglene (uten at slektskapet er helt avklart).
Oslo Music Week

Oslo Music Week er en norsk musikkfestival som ble arrangert for første gang høsten 2007. Festivalen finner sted på Youngstorget i Oslo men konseptet er hente og videreutviklet fra Liverpool Music Week. Festivalenes konsept er å utveksle artister med hverandre og satse på et bredt spekter av artister. Oslo Music Week har to scener med kapasitet til 1300 personer.
Kronglass

Kronglass betegner en historisk type glass til vinduer. Kronglass ble laget ved å blåse smeltet glassmasse til en kule, som så ble åpnet og rotert så kraftig at sentrifugalkraften omdannet den til en sirkulær skive. Dyktige glassblåsere kunne lage skiver med diameter på 1,5 meter eller mer. Skiven kunne deretter skjæres opp til mindre vindusruter.
Prosessen førte til at glass-skiven ble tynnet ut nær periferien, men var tykkere nær midten. Gallen i sentrum med konveks form og bruddflate etter punten som ble brukt til dreiingen, var ikke brukbar til vanlig vindusglass, men ble mye brukt til lykteglass og til vinduer i uthus og loft og over inngangsdører. Rotasjonen førte også til at hver rute av kronglass har tydelige bølger i sirkelform, som gir en spesiell refleks i sollys. Noen ruter kan være skåret så nær sentrum at litt av gallen følger med. For å utnytte glass-skiven fullt ut kunne noen ruter skjæres slik at litt av kanten er synlig i et hjørne, og ved innsetting måtte det manglende stykket fylles ut med en glassbit eller litt kitt.
Kronglass skal ha vært laget i Frankrike i 1300-årene, men kunsten ble hemmeligholdt lenge. Til England kom den mot slutten av 1600-årene, da George Villiers II, hertug av Buckingham, i 1678 anla et glassverk ved London. Hans glass ble merket med en liten hertugkrone, og det skal ha vært opphavet til betegnelsen crown glass.
Kronglassfremstilling var den ene av to metodene som ble brukt til å lage vindusglass før industrialderen. Taffelglass ble laget ved å blåse en avlang sylinder av glassmassen, og deretter skjære den opp og brette den ut på et underlag av sand. Taffelglasset fikk en jevnere tykkelse, men en mer uregelmessig «kupert» overflate. Dette var den eldste metoden, kjent helt siden antikken. Alt vindusglass i Norge før 1755 var importert, det mest fra Tyskland og Bøhmen via havner ved Østersjøen, og dette var taffelglass, ofte med grønnlig gods. I Norge ble billig taffelglass, kalt «fensterglas», laget ble ved Biri glassverk fra 1761 og «lægerglas» av bedre kvalitet ved Jevne Glassverk i Fåberg fra 1793.

Kronglass i Norge

Norsk vindusglass ble kanskje produsert i små kvanta ved Nøstetangen glassverk ved Hokksund allerede før 1750, men det første glassverket for vindusglass var Hurdal Glassverk, opprettet i 1755 av Det Kongelig Allernaadigst Octrojerede Nordske Compagnie. Det spesialiserte seg på å produser kronglass av god kvalitet, etter engelsk metode – et resultat av bevisst industrispionasje og rekruttering av utenlandske fagfolk. Produksjonen av kronglass ved Hurdal fortsatte til slutten av 1840-årene, da verket gikk over til å lage strukket glass etter en mer moderne metode.
Solstråling

Solstråling er strålingsenergi sendt ut fra solen, og da særlig elektromagnetisk energi. Omtrent halvparten av strålingen er i det synlige kortbølgeområdet av det elektromagnetiske spekteret. Den andre halvdelen er for det meste i det nær-infrarøde området, men det er også en mindre del i det ultafiolette området av spekteret. Den delen av den ultrafiolette strålingen som ikke blir absorbert av atmosfæren kan føre til at mennesker blir solbrente og får brunere hud ved å oppholde seg i sola. 
Solstråling blir vanligvis målt med et pyranometer eller et pyrheilometer.

Solarkonstanten

Solarkonstanten er mengden av solinnstråling per areal målt ved yttergrensen av jordatmosfæren i et plan normalt på solstrålene. Solarkonstanten inneholder alle typer solstråling og ikke bare det synlige lyset. Den er målt av satellitter til å være omtrent 1366 watt per kvadratmeter (selv om den varierer med et par tusendeler fra dag til dag). Så for hele jorden, med et tverssnittareal på 127 400 000 km² er effekten fra sola 1,740×10¹⁷ W. 
Solarkonstanten er relativt konstant, men varierer i forbindelse med solflekkaktivitet. Det påvirker for det meste klimaet på lang sikt, og har ikke så mye å si for det daglige været. Den totale mengden stråling som jorden tar i mot er avhengig av tversnittet (π R²), men siden jorden roterer blir denne energien fordelt over hele overflatearealet (4 π R²). Dermed blir den gjennomsnittlige innkommende solstrålingen (kjent som «solinnstråling») en fjerdedel av solarkonstanten eller omtrent 342 W/m². Solstrålingen som et sted på jorden får er riktignok avhengig av tilstanden til atmosfæren og hvilken breddegrad mann befinner seg på. 
Solarkonstanten er derimot ikke konstant over lange tidsperioder, se solvariasjon.

Solstrålingens effekt på klimavariasjoner

På jorden merker vi solstrålingen som dagslys når sola er over horisonten. Når den direkte solstrålingen ikke er blokkert av skyer, opplever vi det som solskinn, en kombinasjon av skarpt gult lys og varme. Varmen på kroppen og andre objekter kommer både av solstrålingen og økningen i lufttemperaturen. 
Mengden av stråling som en planet mottar varierer med roten av avstanden mellom sola og planeten. Jordens bane rundt sola og helningsvinkelen endrer seg med tiden. Av og til er banen nesten en perfekt sirkel, og andre ganger har den en eksentrisitet på 5 %. Den totale solinnstrålingen er nesten konstant, men årstidsvariasjonen, fordelingen med breddegraden og intensiteten av solstrålingen ved overflaten vil variere. (se graf over solinnstrålingen de siste 600 000 år). For eksempel kan endringen i solenergien på 65 grader bredde om sommeren og vinteren variere med mer enn 25 % som følge av slike variasjoner. Fordi sommeren og vinteren har en tendens til å oppheve hverandre, vil endringen i den årlige solinnstrålingen ofte være nær null, men omfordelingen av energi mellom sommer og vinter kan føre til store forskjeller mellom årstidene. Slik endringer er antakelegvis mye av årsaken til at istider oppstår (se Milankotvitch teori)
Taunøytrino

Taunøytrino eller tauonnøytrino er en subatomær elementærpartikkel med symbolet ντ og ingen netto elektrisk ladning. Sammen med tau danner den den tredje generasjonen av leptoner, derav navnet taunøytrino. Eksistensen ble umiddelbart antydet etter at tau-partikkelen ble oppdaget i en rekke eksperimenter mellom 1974 og 1977, utført av Martin Lewis Perl og hans kolleger ved SLAC–LBL. Oppdagelsen av taunøytrinoet ble annonsert i juli 2000 av DONUT-samarbeidet.
Sluseventil

Sluseventil er en stengeanordning brukt i rørledninger, primært for medium under trykk. Det kan for eksempel være vann, gass eller luft.
Runestein

Runestein er en stein, gjerne oppreist, som har en inskripsjon med runer. Tidvis kan det også betegnes på runer risset direkte inn i fjellet. Det synes som om tradisjonen med å risse runer på steiner begynte i Norden en gang på 300-tallet e.Kr. og varte til utpå 1100-tallet, men de fleste runesteiner er fra sen vikingtid (middelalderen). De fleste runesteiner finnes i Norden, men det er også spredt med runesteiner på steder hvor nordboere enten besøkte eller slo seg ned, eksempelvis på øya Man i Irskesjøen, se Manske runesteiner. Runesteiner var vanligvis farget etter at de var blitt reist, men dette er ikke like synlig da fargen i de fleste tilfeller er erodert bort.
Inskripsjonene var hogd inn, slik bokstavene ble rimelig store. Formatet på steinen ble deretter. Skriftene var enten for å minnes døde stormenn eller viktige hendelser og handlinger, som at noen bar fisk til et vann på Hardangervidda og gjorde dette kjent for ettertiden. Mange steiner var obelisklignende, og krevde stor mannemakt for å reises. Tidvis inneholder innskriftene også figurer. Teksten kan også være kunstnerisk utformet, for eksempel kan linjene med bokstaver være formet som bånd med løkker.
Kopier og senere tiders forsøk på svindel er kjent. Den såkalte Kensingtonsteinen fra USA er høyst sannsynlig et forsøk på historieforfalskning ved å flytte vikinghistorien fra «Vinland» til den amerikanske Midtvesten. Helge Ingstads utgravinger ved L'Anse aux Meadows avdekket ingen runer, men viste trolig yttergrensen for hvor langt Leiv Eirikssons etterfølgere kom.
Bauang La Union kraftverk

Bauang La Union kraftverk er kombinert oljekraftverk i Filippinene. Det har en installert produksjonskapasitet på 235 MW, fordelt på 2 like store blokker / turbiner. Anlegget ble påbegynt omkring 1993, og stod ferdig i 1995. Brenselkilden er tungolje. Operatør er Alstom.
Wagimo

Utseende

Middelsstore stjertvinger (vingespenn ca. 35 millimeter) med korte stjerter på bakvingen. Oversiden er brun med et blåskinnende felt på forvingen. Undersiden er lyst rødbrun med flere litt uregelmessige, hvite tverrstreker.

Levevis

Larvene lever på løvtrær. blant annet eik (Quercus spp.).

Utbredelse

Slekten er utbredt i Øst-Asia.
Holtet (Halden)

Holtet er et sted ved fylkesvei 22 i Østfold på grenseovergangen til Sverige, lengst sør i Enningdalen i Halden kommune. Tidligere var det tollstasjon og flere butikker på Holtet. Nå er det meste lagt ned, men en butikk finnes fortsatt på svensk side ved Vassbotten.
Ved Holtet er det lagt opp flere turstier. Man kan besøke Elgåfossen ved å krysse gangbroen over Enningdalselva, fra rasteplassen rett nord for Holtet. Turstien Bohusleden går innom Norge ved Holtet. Denne kan følges blant annet til Hogsjø, der det er satt opp gapahuk for fri anvendelse.
OpenCola

OpenCola er et cola-merke, unikt i den egenskap at oppskriften er fritt tilgjengelig og modifiserbar. Alle kan lage drikken, og alle kan endre og forbedre oppskriften så lenge de lisensierer den under GNU General Public License.
OpenCola var opprinnelig ment som markedsføring for prinsippet rundt åpen kildekode, men ideen slo an og 150 000 bokser ble solgt. Det Toronto-baserte selskapet Opencola, grunnlagt av Grad Conn, Cory Doctorow and John Henson, ble derfor bedre kjent for den nye drikken enn for programvaren de utviklet.
Li Minwei

Bakgrunn

Lis kinesiske slektsrøtter var i fylket Xinhui i Sze Yup i Guangdongprovinsen. Han ble født i Japan, men vokste opp i Hongkong.

Karriere

Han ble i 1911 medlem av Sun Yat-sens Kuomintang-parti. Dette politiske engasjementet skulle sette spor i hans filmkunstneriske virksomhet.
I 1913 var han sammen med sin bror Li Beihai med på å lage Hongkongs første lokalt produserte film, Zhuangzi setter sin kone på prøve (Zhuang shi qi). Li Minwei spilte selv hustruen, ettersom det ennå ikke var skjedd at kvinner opptrådte i noen kinesisk film. Hans egen kone, Yan Shanshan, som hadde en liten rolle i samme film, ble den første kvinnelige kineser overhodet i en spillefilm. Filmen, som bygger på en kinesisk opera med utgangspunkt i anekdote om oldtidsfilosofen Zhuangzi, ble svært godt mottatt, og var dessuten den første kinesiske filmen som ble vist utenlands – blant kinesere i chinatowns i USA.
Fra 1921 var 1928 Li Minwei filmregissør. I 1923 grunnla han i Hongkong filmselskapet Minxin, som etter streikeurolighetene i Hongkong senere flyttet til Shanghai. Der restartet han selskapet i det franske konsesjonsområde. Blant hans innspillinger var klassisk inspirerte filmer som en basert på Romansen om Vestkammeret, tidlige wuxiafilmer, og skildringer av Sun Yat-sen-styrkenes kamper mot kinesiske krigsherrer. Trass i mange vellykkede og populære filmer kom Minxin mot slutten av 1920-årene i økonomisk hardt vær og klarte ikke å hevde seg overfor sin hovedkonkurrent, filmselskapet Mingxing, og andre filmstudioer. I 1930 reddet Li restene; da startet han sammen med Luo Mingyou filmselskapet Lianhua, som ved siden av Mingxing ble Kinas viktigste filmselskap i 1930-årene.
I 1938, etter utbruddet av den annen japansk-kinesiske krig (han hadde dokumentert på film japanernes angrep på og store ødeleggelser av Shanghai), vendte Li Minwei tilbake til den britiske kronkolonien Hongkong og trakk seg tilbake der.
Han er minnet med første stjerne på Hongkongs Avenue of Stars.
Han ble bestefar til skuespilleren Gigi Lai og far til en annen hongkong-skuespiller, Lai Suen.

Senere fremstillinger

Choi Kai-kwong produserte i 2001 dokumentasjonen Lai Man-wai: Father of Hong Kong Cinema. Li Minwei ble i  Stanley Kwans filmbiografi om den unge skuespilleren og filmprimadonnaen Ruan Lingyu Centre Stage spilt av Waise Lee.
Eresfjorden

Eresfjorden er en fjordarm av Langfjorden og Romsdalsfjorden i Nesset kommune i Romsdal. Fjorden strekker seg 10 kilometer sørøstover til Eresfjord i bunnen av fjorden. Fjorden har innløp mellom Kleibjørkneset i sørvest og Bukta i nordøst.
Bygda Bogge ligger på østsiden av fjorden, litt sør for Bukta. Riksvei 660 går langs østsida av fjorden. Vestsida av fjorden er ikke utbygd og her finnes bare isolerte gårder. Vestsiden er også høy og forholdsvis bratt med fjelltopper opp til like over 1000 meter over havet.
Santa Fe Trail

Historie

Leden ble åpnet i 1821 av William Becknell og fungerte som en internasjonal handelsled mellom USA og det nylig selvstendige Mexico. Leden krysset comanchernes område, og skinn- og pelshandelen med dem var iblant mer lønnsom enn handelen med Santa Fe.
I USA kunne mange varer produseres langt billigere eller meget bedre kvalitet enn i Mexico. Importvarer fra Spania kunne ikke konkurrere på pris. Særlig var tekstiler etterspurte: fine bomullsstoffer eller grov kattun, silketøyer, fløyel og kniplinger var etterspurt. Likeledes ble det betalt fodst for verktøy, bøker og andre papirprodukter. De meksikanske hendelsmenn i Santa Fe og Taos betalte i gull eller sølv, eller med hester og muldyr, og i noen grad bever- og oterfeller fra fjellene i sør.
Under den meksikanske krig tjente leden som militært forbindelsesrute for de amerikanske trupper som erobret Nueva Mexico. 
Også etter New Mexicos inkorporering i USA fortsatte leden å være av betydning. Den tjente nå også som transportled for de amerikanere som bosatte sig i det erobrede landet. Santa Fe Trail tapte i betydning først når jernbanen nådde Santa Fe i 1880.

Strekning

Santa Fe Trail gikk fra Independence i Missouri via Council Grove, Fort Larned og Fort Dodge i Kansas. Det opprinnelige veivalget  passerte Bent's Fort i Colorado førte til Trinidad og over det særlig krevende fjellpasset Raton Pass  i Rocky Mountains. Da det ble tatt i bruk vogntog, valgte man i stedet Cimarron Cutoff over den åpne prærien (etter Cimarron Strip i nåværende Oklahoma). Denne ruten var imidlertid tettere på comanchenes områder, der flere uberegnelige comancher streifet rundt - det var meget på grunn av dem at Santa Fe Trailikke fikk noen konkurranse fra en sørligere rute som en fra Arkansas og vestover.
Santa Fe Trail knyttet an til den større omverden dels fra New York via kanal til Pittsburgh og så ned Ohiofloden til Mississippifloden og St. Louis, dels fra New Orleans opp Missouri. Fra Santa Fe førte så El Camino Real de Tierra Adentro videre sørover til det sentrale Mexico.
Tippeligaen 2003

Tilskuertall

Totalt var 1 190 604 tilskuere, og det ble et snitt på 6 541.
Reveries

Reveries er andre album av det norske bandet Maribel. Utgivelsesdatoen er 10. februar 2012.
Adnan Khashoggi

Bakgrunn

Adnan Khashoggi var sønn av Muhammad Khashoggi, som var kong Abdel Aziz Al Sauds personlige lege. Hans søster var Samira Kashoggi, som var mor til Dodi Al-Fayed.
Khashoggi ble utdannet ved Victoria College i Alexandria i Egypt før han begynte å studere ved Colorado School of Mines i USA. Der mislikte han kulden, og dro derfor til California, der han begynte på Chico College ved California State University. En kort stund studerte han også ved Stanford University.

Våpenhandler og forretningsmann

Khashoggi var kjent som en fremtredende våpenhandler og gjorde avtaler mellom amerikanske våpenselskaper og den saudiarabiske regjeringen. Han var mest aktivt i 1960-og 1970-årene.
I 1961 giftet Khashoggi seg med den 20 år gamle briten Sandra Daly som tok navnet Soraya Khashoggi etter giftermålet. De hadde en datter, Nabila, og fire sønner sammen. De ble skilt i 1974.
Khashoggi ble ansett som en av de rikeste mennene i verden i 1970- og 1980-årene. Etter at Khashoggi ble arrestert i Sveits, anklaget for å ha hjulpet Imelda Marcos med å plyndre millioner av dollar fra den filippinske staten, ble han utlevert til USA i 1989, der både han og Marcos ble frifunnet. American University i Washington, D.C. pleide å ha en bygning kalt Khashoggi Center, men etter at han ikke oppfylte sine avtalte forpliktelser overfor universitetet, fjernet universitetet hans navn fra bygningen. Khashoggi, som på det meste brukte 250 000 dollar per dag for å opprettholde sin ødsle livsstil, fikk økonomiske problemer i slutten av 1980-årene på grunn av overforbruk, dårlige investeringer og skandaler, så som konkursen av Bank of Credit and Commerce International og Iran-Contras-skandalen.
Khashoggi fikk åtte barn: Nabila, Mohammed, Khalid, Hussein, Omar, Ali, Kamal og Samiha.
Han døde i London, der han fikk behandling for Parkinsons sykdom.
Zastava M76

Historie

Våpenprodusenten Zastava Arms utviklet M76 i midten av 1970-årene. Siden da har det blitt innført som standard skarpskyttergevær i den serbiske hæren og dens forgjenger, den jugoslaviske folehæren (JNA). Geværet er designet for å inneha samme rolle som det sovjetiske Dragunov SVD, noe som betyr at det er tiltenkt å fungere som et støttevåpen for vanlige infanterilag og -tropper og gi dem en skarpskytterkapasitet og evne til å slå ut mål som krever høyere enn normal presisjon. Våpenet er ment for bruk av en utpekt skarpskytter (eng. designated marksman) innad i et vanlig infanterilag, det vil si en mann med et våpen av høyere kvalitet og presisjon enn en vanlig infanterist.
Geværet ble brukt i utstrakt grad av flere parter under Jugoslavia-krigene på 1990-tallet, spesielt i Kroatia, Bosnia og Kosovo. I Serbia er M76 angivelig nå i ferd med å bli erstattet av Zastava M91. Sistnevnte gevær bruker patroner i det russiske kaliberet 7,62 x 54 mm R, i motsetning til M76 som er kamret for ammunisjon i kaliber 7,92 x 57 mm Mauser.

Ytelse

Zastava M76 er relativt treffsikkert til å være et halvautomatisk skarpskyttergevær. Det kan oppnå en konsistent treffsikkerhet på 1,5−2 bueminutter ved bruk av riktig ammunisjon. Under normale forhold er det fullt mulig for en middels god skarpskytter å oppnå en maksimal effektiv rekkevidde på 800 meter ved skyting mot mål på størrelse med et menneske. Spredningen på skuddene ved et treffpunkt 900 meter unna er oppgitt til 50 x 50 cm, noe som tilsvarer omkring 1,9 bueminutter. Under optimale atmosfæriske og miljømessige forhold kan svært gode skarpskyttere bruke geværet til å ta ut mål som befinner seg helt opp mot 1 000 meter unna. Rekylen blir beskrevet som beskjeden.
Selv om M76 sender av gårde kuler med en relativ lav utgangshastighet på 730 m/s, oppnår de aerodynamisk effektive 7,92 x 57 mm patronene med en vekt på 12,8 gram likevel en supersonisk rekkevidde på om lag 950 meter i standardatmosfære ved havoverflaten (lufttetthet ρ = 1,225 kg/m³).
Geværet har et rykte på seg for å være et driftsikkert og godt våpen, og har vært mye brukt i internasjonale konflikter. Med unntak av gassregulatoren er virkemåte og demontering av M76 lik som for den velkjente AK-47/AKM-familien. Som med alle andre presisjonsrifler, må brukeren være forsiktig med å ikke overopphete løpet.

Varianter

Zastava Arms tilbyr for tiden en sivil variant i .308 Winchester kalt LKP M76, som de oppgir som en halvautomatisk sportsrifle. Den eneste andre varianten av M76 er det irakiske skarpskyttergeværet Tabuk, som er i kaliber 7,62 mm (7,62 x 39 mm) og som blir produsert i Irak på lisens fra Zastava Arms.
Arkivkatalog

Arkivkatalog er en fortegnelse over arkivmateriale i et arkivdepot og et nødvendig hjelpemiddel for å finne frem i arkivene. En tradisjonell arkivkatalog på papir inneholder vanligvis en innledning med overordnede opplysninger om arkivskaperen og arkivet, deretter kommer arkivlisten, som er en oversikt over selve innholdet i arkivet.  Listen kan variere i detaljeringsgrad og  omfang. Som regel vil den inneholde både informasjon om arkivet og om hvor det fysisk er plassert, slik at det blir lett å finne frem. For hvert enkeltarkiv finnes det gjerne en eller flere kataloger. Det kan for eksempel være kataloger for ulike tidsperioder eller for ulike deler av arkivet. Det finnes også overordnede kataloger, av til kalt hovedkatalog eller samkatalog. De gir oversikt over arkivskapere og arkiver. 
Nå produseres de fleste kataloger i et elektronisk system, i en katalogdatabase. Strukturen i katalogen har visse fellestrekk med papirkatalogene, men det er også ulikheter. Ofte kan man få oversikter som ligner på tradisjonelle arkivlister. I Norge er nettstedet Arkivportalen er en nasjonal søketjeneste der man kan søke etter arkivopplysninger på tvers av ulike arkivinstitusjoner og deres kataloger. Der kan man også finne overordnede opplysninger om arkivskaperen og om selve arkivet. Arkivportalen inneholder ikke opplysning om hvor arkivene er fysisk plassert i arkivdepotene, men  brukere kan bestille arkiver til lesesalen ved den depotinstitusjonen som har det fysiske materialet. Foreløpig kan man bare i begrenset grad se digitalisert materiale på Arkivportalen. Digitalarkivet inneholder digitalisert og digitalt skapt materiale. Digitalarkivet er ikke en katalog, men det som er publisert der, inneholder arkivreferanser som kommer fra Arkivportalen.